b'\n_START_ARTICLE_\nVladimir Kor\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kroja\xc4\x8da Matev\xc5\xbea in gospodinje Antonije Kor\xc5\xa1i\xc4\x8d rojene Viola. Ljudsko \xc5\xa1olo in ni\xc5\xbeje razrede gimnazije je obiskoval v rojstnem kraju u\xc4\x8ditelji\xc5\xa1\xc4\x8de pa v Kopru, kjer je leta 1906 tudi maturiral. Pou\xc4\x8deval je v \xc5\xa0olskem domu v Gorici, kasneje pa postal glavni u\xc4\x8ditelj na gori\xc5\xa1ki de\xc5\xa1ki ljudski \xc5\xa1oli. Ob delu se je dodatno izobra\xc5\xbeeval, obiskoval razne te\xc4\x8daje, zlasti za telovadbo. Med 1. svetovno vojno je bil vojak na raznih boji\xc5\xa1\xc4\x8dih avstroogrske monarhije. Ko so italijanske oblasti po vojni v Gorici ukinile slovenske \xc5\xa1ole je v skromni najeti sobi, delno pa tudi na lastnem domu organiziral skoraj ilegalne te\xc4\x8daje, s katerimi je pripravil veliko dijakov na maturo. Kasneje je postal u\xc4\x8ditelj v Pevmi (sedaj ital. Piuma), nato pa do smrti v \xc5\xa0empetru pri Gorici._NEWLINE_Vladimir Kor\xc5\xa1i\xc4\x8d je veljal za najbolj strokovno pripravljenega pedagoga na Gori\xc5\xa1kem. Poklic je opravljal vestno in z velikim navdu\xc5\xa1enjem. Otroke in mladino je zbiral tudi po pouku na svojem domu in kjerkoli se mu je ponudila prilo\xc5\xbenost. Z njimi je pel, risal, telovadil in prirejal izlete. Zelo aktivno je deloval tudi v prosveti. Bil je aktiven \xc4\x8dlan pevskega zbora, dramskega kro\xc5\xbeka in telovadnega dru\xc5\xa1tva ter bil leta 1912 med ustanovitelji Muzejskega dru\xc5\xa1tva v Gorici.'